དག་ཡིག་ལི་ཤིའི་གུར་ཁར་དུ།མྱེད།མྱིན་སོགས་ཡ་བཏགས་པ་དང་།རལ་གྱི་སོགས་ནི་ལོ་ཙྭ་བ་ཁ་གཅིག་གིས་ཡུལ་སྐད་ཤོར་བར་གྲགས་པ་ཡིན་ནོ།།ཞེས་མྱེད་དང་།མྱིན།རལ་གྱི་སོགས་ནི་ཡུལ་སྐད་ཅིག་ཡིན་པར་གསུངས་ཀྱང་།སྔོན་གྱི་རྡོ་རིང་ཡི་གེ་སོགས་སུ།བོད་ཆེན་པོའི་ལོའི་མྱིང་སྐྱིད་རྟགས་ལོ་དགུ་བོད་ཀྱི་རྡོ་རིང་ཡི་གེ་དང་དྲིལ་བུའི་ཁ་བྱང་ཞེས་དང་།ཆབ་སྲྀད་ནྀ་ཕྱིར་ཞིང་ཆེ་དབུ་རྨོག་ཎྀ་སླར་ཞིང་བརྩན་པ་ནམ་ཞར་མི་འགྱུར།བྱིན་མྱི་ཉམས་པའི་གཡུང་དྲུང་གི་རྒྱལ་པོ་ཆེན་པོ་ཎི་ཆེ་གོང་མཚུངས་ཞེས་དང་།བླར་མྱི་བཞེས་མྱི་དབྲྀ་གཞན་གྱིས་མྱི་དཕྲོགས་ཁོང་ཏ་བཏག་མྱྀ་དགའ་ན་ཉེ་རིང་དང་བཟང་ངན་མྱི་བརྗེ་བར་གནང་ངོ་གོང་མཚུངས་ཞེས་པ་སོགས་མང་དུ་འབྱུང་བ་ལ་བལྟས་ན།གོང་གི་ཐ་སྙད་དེ་ནི་བོད་ཡུལ་བྱེ་བྲག་པ་ག་གེ་མོ་ཞིག་ཡུལ་སྐད་མ་ཡིན་སྙམ་སྟེ།དེ་ནི་བསྟན་བཅོས་ལ་གྲགས་པའི་སྐད་དང་།ཡུལ་སྐད་གཉིས་སུ་ཕྱེ་བའི་ཕྱི་མ་ཡིན་སྟབས།སྔོན་བཀས་བཅད་རིམ་པའི་སྐབས་སུ་བསྡུས་ཟིན་པའི་བླ་འོག་དང་།རིད་པ།མཐོང་ག།གནའ།ཐ་ཆན་པ།འཐུག་པོ།གཏིང་ཕྱིན་པ།སུག་པ།མི་ཡོགས་པ།འཆོས་པ།ཀླུབས་པ།རུམ།འཕྱོ་བ།གླེབས་པ།ཆ་མེད།ཤིད།རྨེག་མེད།སྨག།འགྱེད་པ།བྱེར་བྱ།དྲུབས་པ།ཚིག་གུ།ཇ་ཧོང་།དཀོརལ་སོགས་པ་རྣམས་ཨ་མདོའི་ཡུལ་སྐད་དུ་ད་ལྟའང་རྒྱུན་དུ་སྤྱོད་ཀྱིན་ཡོད་པ།གནམ་ས་བླ་འོག་བསྒྱུར་རས་ནསཐོན་ཐལ།ཁྱོའི་མཐོང་ག་བྲང་ཁན་ཆི་ཟིག་ཅི་ཞིག་ཡོད་ཀི།མྱིམིཆ་མེད་ཟིག་ཅིགཁྱིམ་མ་ལའཛུལ་ཐལ།སྨག་ནས་ལུག་ཚང་མ་གཞན་ལ་བྱེར་སོང་།རྩག་པའི་རུམ་ནས་ཀ་ར་གླེབས་སོང་།གོན་རྒྱུ་འཐུག་པོ་གོན་པའི་མྱི་མིདེས་སེའུ་ཏོག་མང་པོ་འཆོས།མྱི་འདིའི་སྣང་བའི་དབུ་རྨོག་མཐོ།ཡུལ་བརྩན་ས་ན་ད་ལྟའང་རི་དྭགས་མང་གི་ཟེར།ལྟ་བུས་མཚོན་པ་ལྟར་བརྡ་རྙིང་མང་པོ་ཡོད་མོད།དགག་སྒྲའི་སྐབས་སུ་ཡ་བཏགས་མེད་པའི་མི་མིན་མེད་མ་གཏོགས་མྱི་མྱིན་མྱེད་གསུམ་སྦྱོར་གྱིན་མེད་པ།དཔེར་ན།སློབ་ཁང་ནང་ན་མྱི་མིསུ་ཡོད་ཀི་ཞེས་དྲིས་ཚེ།མྱི་སུ་ཡང་མེད་ཀིམྱི་ག་གི་ཡིམྱིང་ང་མིང་ལཆིཅིཟེར།ངས་མི་ཤེས་ཟེར་པ་ལས།ངས་མྱི་ཤེས་མི་ཟེར་པས།མིང་ཚིག་ཁོ་ན་ལ་ཡ་བཏགས་ཅན་བཀོལ་པ་ཨེ་ཡིན་ཞེ་ན།སེའུ་ཏོག་སྨྱིན་ནས་ས་ལ་ལྷུང་།ཟ་མ་མྱིད་ལ་སྐད་ཅ་ཤོད་ལྟ་བུའི་བྱ་ཚིག་ཀྱང་ཡོད་པས་དེ་འདྲ་མ་ཡིན་ནོ།ཚུལ་དེར་བལྟས་ན།ཨ་མདོའི་ཡུལ་སྐད་དུ་བརྡ་རྙིང་པ་དང་གསར་པ་གཉིས་ཀ་ཡོད་མོད།མིང་གཅིག་ལ་བརྡ་རྙིང་པ་བཀོལ་ཚེ་བརྡ་གསར་པ་མི་འཁོལ་བ་དང་།བརྡ་གསར་པ་འཁོལ་བའི་ཡུལ་དུ་བརྡ་རྙིང་པ་སྤེལ་མར་མི་སྤྱོད་པས།སྐད་ཆའི་བརྗོད་ལུགས་དང་དོན་ལ་ཉོག་དྲ་གཏན་ནས་མེད་དོ།།